ชิงผอ.ออมสินวรวิทย์พ้นบ่วงพันเครดิตบูโร
วรวิทย์ ยังเต็งหนึ่งออมสิน ไร้มลทินประโยชน์ทับซ้อนเครดิตบูโร คาดรู้ผล 5 พ.ย.นี้
25 ต.ค. 2555

วรวิทย์ ยังเต็งหนึ่งออมสิน ไร้มลทินประโยชน์ทับซ้อนเครดิตบูโร คาดรู้ผล 5 พ.ย.นี้ 
คณะกรรมการธนาคารออมสินได้ส่งหนังสือถึงผู้มีสิทธิสมัครลงชิงตำแหน่งผู้อำนวยการธนาคารออมสินทั้ง 4 คน ได้แก่ 1.นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) 2.นายธัชพล กาญจนกูล รองผู้อำนวยการอาวุโส ธนาคารออมสิน 3.นายชาติชาย พยุหนาวีชัย รองกรรมการผู้จัดการ ธนาคารกสิกรไทย (KBANK) และ 4.น.ส.อรพินท์ พงศ์วรามิตรชัย รองกรรมการผู้จัดการใหญ่ บริษัท กสท โทรคมนาคม เพื่อเชิญมาแสดงวิสัยทัศน์ในวันที่ 1 พ.ย.นี้ โดยคณะกรรมการสรรหาจะคัดเลือกผู้ที่เหมาะสม และเสนอชื่อให้คณะกรรมการธนาคารพิจารณาในวันที่ 5 พ.ย.นี้ เพื่อเข้าสู่กระบวนการต่อรองเงินเดือน เพื่อให้เข้ารับตำแหน่งได้ในวันที่ 1 ธ.ค.นี้
แหล่งข่าวเปิดเผยว่า สาเหตุที่ต้องเลื่อนวันแสดงวิสัยทัศน์จากวันที่ 24 ต.ค. เป็นวันที่ 1 พ.ย. เนื่องจากมีการเลื่อนประชุมคุณสมบัติผู้สมัคร ทำให้ต้องเลื่อนวันแสดงวิสัยทัศน์ออกไปด้วย ส่วนหนึ่งเพื่อรอผลสอบของกระทรวงการคลัง ที่มีการร้องเรียนว่า นายวรวิทย์ ซึ่งเป็นกรรมการบริษัท เครดิตบูโร อาจมีผลประโยชน์ทับซ้อนกับธนาคารออมสิน ในฐานะที่เป็นผู้ถือหุ้นในเครดิตบูโรหรือไม่ 
ล่าสุด ผลสอบของกระทรวงการคลัง แจ้งว่า ไม่มีประโยชน์ทับซ้อนในเรื่องนี้ จึงทำให้นายพีรพล ไตรทศาวิทย์ กรรมการธนาคาร ในฐานะประธานกรรมการสรรหา สั่งเดินหน้าในการคัดเลือกผู้ที่จะมาดำรงตำแหน่งผู้อำนวยการธนาคารออมสินต่อไป
อย่างไรก็ตาม สำหรับตัวเต็งที่คาดว่าน่าจะได้รับตำแหน่งผู้อำนวยการธนาคารออมสินครั้งนี้ยังคงอยู่ที่นายวรวิทย์ ชัยลิมปมนตรี ตามเดิม เพราะถือว่าเป็นผู้ที่ความรู้ความสามารถและเป็นคนที่การเมืองเห็นชอบให้เข้ามาบริหารจัดการธนาคารรัฐแห่งนี้ได้